b'\n_START_ARTICLE_\nMaserati\n_START_SECTION_\nIstorija\n_START_PARAGRAPH_\n1929 metais broliai Maserati \xc5\xa1iaur\xc4\x97s Italijos mieste Modenoje sukonstravo du bandomuosius automobilius Diatto firmai. Po met\xc5\xb3 jie nusprend\xc5\xbeia \xc4\xafkurti savo firm\xc4\x85 ir gaminti sportinius automobilius, pa\xc5\xbeym\xc4\x97tus j\xc5\xb3 pavarde. Taip buvo prad\xc4\x97ti gaminti auk\xc5\xa1tos klas\xc4\x97s Maserati sportiniai automobiliai ma\xc5\xbeomis serijomis. Automobilius puo\xc5\xa1\xc4\x97 galingojo j\xc5\xabr\xc5\xb3 valdovo Nept\xc5\xabno \xc5\xbeenklas. Firm\xc4\x85 i\xc5\xa1garsino 1939 metais pagamintas dvivietis sportinis modelis Zagato. Ta\xc4\x8diau 1975 metais akcininkai nusprend\xc5\xbeia sustabdyti nepelning\xc4\x85 firmos veikl\xc4\x85. Bankrutavusi\xc4\x85 gamykl\xc4\x85 nupirko firma De Tomaso ir atnaujino gamyb\xc4\x85. O 1993 metais Italijos automobili\xc5\xb3 koncernas FIAT nupirko visas Maserati firmos akcijas. Taip Maserati tapo ma\xc5\xbeuoju Ferrari \xe2\x80\x9ebroliu\xe2\x80\x9c  (Ferrari priklauso FIAT koncernui nuo 1988 m.).  Maserati koziris prie\xc5\xa1 Ferrari \xe2\x80\x93 tai, kad jie kainuoja \xc5\xbeymiai pigiau, o j\xc5\xb3 pagaminama keturis kartus ma\xc5\xbeiau. Tod\xc4\x97l Maseratti pelnytai vadinami i\xc5\xa1skirtiniais ir retais automobiliais._NEWLINE_Nuo 2002 m. Maserati \xc4\xaf\xc5\xbeeng\xc4\x97 \xc4\xaf JAV rink\xc4\x85, kuri greitai tapo pagrindine \xc4\xafmon\xc4\x97s rinka. Taip pat Maserati prad\xc4\x97jo dalyvauti lenktyn\xc4\x97se. _NEWLINE_2016 m. kompanija pardav\xc4\x97 daugiausiai automobili\xc5\xb3 per savo istorij\xc4\x85 \xe2\x80\x93 42 100 vnt.\n_START_SECTION_\nMaserati Formul\xc4\x97je 1\n_START_PARAGRAPH_\nMaserati kaip konstruktorius dalyvavo Formul\xc4\x97je 1 nuo pirmojo 1950 m. sezono iki 1960 m. Per \xc5\xa1iuos metus \xc5\xa1ioje ekipoje lenktyniavo tokie pilotai kaip penkis kartus pasaulio \xc4\x8dempionas Juan Manuel Fangio (su \xc5\xa1ia ekipa \xc4\x8dempionu tap\xc4\x99s 1954 m. ir 1957 m.), Alberto Ascari, Stirling Mossas bei pirmoji moteris Formul\xc4\x97je 1 Maria Teresa de Filippis. _NEWLINE_Per 73 dalyvautus GP ekipa surinko 9 pergales, 9 ta\xc5\xa1kus, pasiek\xc4\x97 17 grei\xc4\x8diausi\xc5\xb3 rat\xc5\xb3 ir 37 kartus buvo ant podiumo.'